- ప్రయివేటు డెయిరీల్లో గుబులు
- పాల సేకరణదారులపైనా ప్రభావం
నవతెలంగాణ, సిటీబ్యూరో
              ఇప్పటికే గుజరాత్‌ కో-ఆపరేటివ్‌ మిల్క్‌ మార్కెటింగ్‌ ఫెడరేషన్‌ లిమిటె డ్‌ (జిసిఎంఎంఎఫ్‌) నుంచి అమూల్‌ పాలు రాష్ట్ర మార్కెట్లో సృష్టిస్తున్న ప్రకంపనలు చల్లారక ముందే ఇప్పుడు కొత్తగా కర్ణాటక నుంచి కూడా పాల తాకిడి సోకనుంది. దీంతో రాష్ట్రంలో పాల సేకరణ ధరలు, అమ్మకపు ధరలు పడిపోయే అవకాశముంది. ఈ విషయం ప్రయివేటు డెయిరీల్లో గుబులు రేపుతోంది. దీంతో పాల సేకరణదారుల పైనా ప్రభావం పడే అవకాశముంది.రాష్ట్రంలో ప్రస్తుతం రోజుకు 20 లక్షల లీటర్ల పాలు సరఫరా అవుతున్నాయి. అందులో విజయ డెయిరీ వాటా 4.5 లక్షల లీటర్లు. మిగతావి ప్రయివేటు డెయిరీలు సరఫరా చేస్తున్నాయి. పాల ద్వారా వివిధ ఉత్పత్తులను తయారు చేస్తూ మార్కెట్‌లో విక్రయాలు జరుపుతున్నాయి. విజయ డెయిరీ ప్రభుత్వ సంస్థ కాగా, మదర్‌ డెయిరీ రైతుల భాగస్వామ్యంతో ఏర్పాటైంది. హెరిటేజ్‌, జెర్సీ, తిరుమల, మస్కతి తదితర ప్రయివేటు డెయిరీల ఆధిపత్యం రాష్ట్రంలో పెరిగింది. దాంతో దేశంలో ఎక్కడా లేనివిధంగా రాష్ట్రంలో పాల ధరలు సామాన్యుడికి అందుబాటులో లేకుండా పోయాయి. విజయ డెయిరీకి పాలు పోసే రైతులు తగ్గిపోవడంతో లక్షన్నర లీటర్లను కర్ణాటక సహా ఇతర ప్రాంతాల నుంచి కొనుగోలు చేస్తున్నారు. ఈ క్రమంలోనే గుజరాత్‌ సంస్థ అమూల్‌ బ్రాండ్‌ రాష్ట్రంలో అడుగుపెట్టింది. నాచారం సమీపంలోని మల్లాపూర్‌లో కార్యాలయాన్ని ప్రారంభించింది. గుజరాత్‌ నుంచి ట్యాంకర్ల ద్వారా తీసుకొచ్చిన పాలను ప్యాకింగ్‌ చేసేందుకు నల్గొండ-రంగారెడ్డి పాల ఉత్పత్తిదారుల పరస్పర సహకార యూనియన్‌ (నార్మాక్‌)తో జిసిఎంఎంఎఫ్‌ ఒప్పందం కుదుర్చుకుంది. ఆ ప్రకారం హయత్‌నగర్‌లోని యూనిట్‌లో ప్యాకింగ్‌ చేసి వినియోగదారులకు సరఫరా చేస్తోంది. 'నందిని' పాలను ప్రత్యేక పద్ధతుల ద్వారా ఇక్కడకు తీసుకురానున్నారు. 'నందిని' పాల సంస్థ కూడా నార్మాక్స్‌తోనే ఒప్పందం చేసుకునే అవకాశాలు కనిపిస్తున్నాయి. ప్యాకింగ్‌ విషయం తేలాల్సి ఉంది.
తగ్గనున్న పాల ధరలు
          ఇప్పటి వరకు రాష్ట్రంలోని విజయ డెయిరీకి పాలు సరఫరా చేసిన కర్ణాటక మిల్క్‌ ఫెడరేషన్‌ హైదరాబాద్‌ మార్కెట్‌పైనే దృష్టిసారించింది. త్వరలో 'నందిని' ఆవు పాలను మన మార్కెట్లోకి ప్రవేశపెట్టనుంది. ఆ రాష్ట్రంలో నందిని బ్రాండ్‌ కింద ఫెడరేషన్‌ నిత్యం 32 లక్షల లీటర్ల పాలు విక్రయిస్తోంది. పలు రాష్ట్రాలకు సరఫరా చేస్తోంది. నందిని ప్రస్తుతం కర్ణాటకలో కేవలం రూ. 29కే లీటరు పాలను విక్రయిస్తోంది. ప్రస్తుతం మన రాష్ట్రంలో లీటర్‌ పాల ధర రూ.44. నందిని పాల రాకతో రాష్ట్రంలో పాల ధరల్లో మార్పులు చేసుకోనున్నాయి. కర్ణాటక నుంచి హైదరాబాద్‌కు పాలు తీసుకురావడానికి రవాణా ఖర్చుతో కలిపి లీటర్‌కు రూ.35 వరకు నిర్ణయించే అవకాశాలున్నాయి. ప్రస్తుతం గుజరాత్‌ నుంచి పాలు తీసుకొస్తున్న జిసిఎంఎంఎఫ్‌కు లీటర్‌కు రూ.3.50పైసల వరకు ఖర్చు చేస్తూ ప్యాకింగ్‌ జరిపి, ఇక్కడ లీటర్‌కు రూ.44 మేరకు విక్రయిస్తోంది. ఇప్పుడు కర్ణాటక పాల ఉత్పత్తిదారుల సహకార సంస్థ నుంచి వస్తున్న నందిని బ్రాండ్‌ పాలు కూడా విపణిలోకి వస్తే ఆ ప్రభావం రాష్ట్ర మార్కెట్‌పై బాగానే పడే అవకాశం ఉంది.
పాలసేకరణదారులపై ప్రభావం
            అమూల్‌, నందిని పాలు ఇక్కడ నేరుగా విక్రయాలు జరపడం వల్ల సన్న, చిన్నకారు రైతులు ఉత్పత్తి చేసే పాలకు గిరాకీ లేకుండా పోతుందనే అనుమానాలు వ్యక్తమవుతున్నాయి. గతంలో గుజరాత్‌కు చెందిన అమూల్‌ (జిసిఎంఎంఎఫ్‌) నల్గొండ-రంగారెడ్డి పాల ఉత్పత్తిదారుల పరస్పర సహకార యూనియన్‌ (నార్మాక్‌)తో ఒప్పందం చేసుకున్న సందర్భంలో నగరంలోని పాల సేకరణదారులు ఆందోళన చేశారు. నగరంలో ఎంతో మందికి ఉపాధి కల్పిస్తున్న పాల సేకరణదారుల పొట్టగొట్టడానికే ఇలాంటి కుట్రలు చేస్తున్నారని ఆరోపించారు.
          ఇతర రాష్ట్రాల సంస్థలు అక్కడి పాలను ఇక్కడకు తరలించి నేరుగా పాల విక్రయాలు జరపడం వల్ల రాష్ట్ర పాడిపరిశ్రమ దెబ్బతినే అవకాశాలున్నాయని, ఈ విషయంలో ప్రభుత్వం వెంటనే జోక్యం చేసుకొని రాష్ట్ర రైతాంగం పాడి పరిశ్రమను అభివృద్ధి చేసుకునే దిశగా చర్యలు తీసుకోవాలని కోరుతున్నారు.
మీ స్నేహితులకు రికమెండ్ చెయ్యండి